Zápisnica
zo zasadnutia dňa 6. júla 2016

Prítomní:
Ing. Peter Hrapko, predseda komisie 
Mgr. Martin Pener, člen komisie
Ing. Anna Reinerová, člen komisie
Ing. arch. Lucia Štasselová, člen komisie
Mgr. Eva Franková, člen komisie 
PhDr. Helena Vrábliková, člen komisie

Neprítomní:
Mgr. Igor Adamec, člen komisie 

Hostia:
- prezenčná listina

Predseda komisie Ing. Hrapko bol na začiatku rokovania komisie prítomný na stretnutí u pána starostu. Z uvedeného dôvodu rokovanie komisie otvorila Ing. Reinerová, podpredseda komisie. Podpredseda komisie privítal prítomných hostí a členov komisie.

Program
1. Otvorenie
2. Návrh na 1. zmenu rozpočtu mestskej časti Bratislava – Ružinov na rok 2016
3. Stanovisko Miestneho zastupiteľstva mestskej časti Bratislava – Ružinov k návrhu všeobecne záväzného nariadenia hlavného mesta Slovenskej republiky Bratislavy č. ..../2016 z ...2016 o používaní pyrotechnických výrobkov na území hlavného mesta Slovenskej republiky Bratislavy
4. Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov – Materské centrum Hojdana, Haburská č. 2, Bratislava
5. Rôzne

K bodu č. 2
Návrh na 1. zmenu rozpočtu mestskej časti Bratislava – Ružinov na rok 2016

Materiál predložila Ing. Alena Lehotayová, vedúca odboru ekonomického. Prítomných členov komisie informovala o nasledovnom: Rozpočet mestskej časti bol schválený miestnym zastupiteľstvom dňa 15.12.2015. Návrh na 1. zmenu rozpočtu mestskej časti Bratislava – Ružinov predkladajú miestnemu zastupiteľstvu v súlade so zákonom o rozpočtových pravidlách v znení neskorších predpisov. Predkladaný návrh je vypracovaný na základe známych skutočností ako aj očakávaní ohľadom rozpočtových príjmov a výdavkov. Rozpočet plne rešpektuje platnú legislatívu upravujúcu rozpočtové pravidlá územnej samosprávy a celková bilancia príjmov a výdavkov ostáva vyrovnaná. Opravu niektorých príjmov a výdavkov si vyžaduje doterajší vývoj rozpočtového hospodárenia. Kľúčové faktory, ktoré sa odrážajú v predkladanom návrhu na zmenu rozpočtu: vyúčtovanie dotácií pre sociálne zariadenia z MPSVa R za rok 2015, vyúčtovanie dotácie na parlamentné voľby, zapojenie dotácie z BSK na kultúrne a športové programy, zapojenie dotácie z Ministerstva školstva na rekonštrukciu telocviční, zapojenie dotácie od Dobrovoľného hasičského zväzu SR, zateplenie obvodových konštrukcií ZŠ Kulíškova a ZŠ Medzilaborecká, zreálnenie daňových príjmov, zapojenie financií z peňažných fondov na kapitálové výdavky, preklasifikovanie pôžičky pre RP VPS, a.s. na zapojenie financií z RF do rozpočtu MČ na nákup strojov pre zabezpečenie činností, potreba operatívnych presunov medzi jednotlivými príjmovými a výdavkovými položkami. Nevyhnutné úpravy rozpočtových položiek sú navrhované v záujme operatívneho riešenia aktuálnych potrieb mestskej časti. Úpravy rešpektujú zásadu opatrnosti, keď očakávané výdavky sa podriaďujú očakávanej úrovni príjmov. Schválený rozpočet v celkovej výške 29 484 060€ v príjmovej aj výdavkovej časti sa navrhovanou zmenou upravuje na 31 036 155€, pričom bilančná rovnováha príjmov aj výdavkov zostáva zachovaná.
Ing. Lehotayová členov komisie informovala aj o tom, že na úrade prebehla kontrola z NKÚ. Výsledkom je protokol v ktorom sú zadefinované úlohy, ktoré musí mestská časť vykonať a miestne zastupiteľstvo ho 

musí zobrať na vedomie. Termín je do novembra 2016. Členovia komisie požiadali vedúcu odboru ekonomického aby ich informovala ak bude na mestskú časť doručený protokol z kontroly NKÚ. 
Hlasovanie: 5 prítomní, 5 za, 0 proti, 0 sa zdržalo

Komisia berie predložený materiál na vedomie. 

Hlasovanie: 5 prítomní, 5 za, 0 proti, 0 sa zdržalo

K bodu č. 3
Stanovisko Miestneho zastupiteľstva mestskej časti Bratislava – Ružinov k návrhu všeobecne záväzného nariadenia hlavného mesta Slovenskej republiky Bratislavy č. ..../2016 z ...2016 o používaní pyrotechnických výrobkov na území hlavného mesta Slovenskej republiky Bratislavy

Materiál predložil Mgr. Peter Kopún, referát právnych služieb. Primátor hlavného mesta Slovenskej republiky Bratislavy v súlade s pravidlami pre prípravu, schvaľovanie a vyhlasovanie všeobecne záväzných nariadení hlavného mesta požiadal starostu mestskej časti Bratislava – Ružinov o zaujatie stanoviska miestneho zastupiteľstva mestskej časti k návrhu všeobecne záväzného nariadenia o používaní pyrotechnických výrobkov na území hlavného mesta Slovenskej republiky Bratislavy. Z článku 28 ods. 2 písm. k) Štatútu hlavného mesta Slovenskej republiky v platnom znení vyplýva, že Bratislava zabezpečuje verejný poriadok v Bratislave. Nariadením môže ustanoviť činnosti, ktorých vykonávanie je zakázané alebo obmedzené na určitý čas alebo na určitom mieste. Práve jednou z takýchto činností je aj zákonná možnosť Bratislavy obmedziť, resp. zakázať používanie pyrotechniky. Pyrotechnické výrobky sa zaraďujú do týchto kategórií: zábavná pyrotechnika, scénická pyrotechnika a iné pyrotechnické výrobky. Mgr. Kopún informoval prítomných členov komisie, že uvedený návrh nariadenia bol predložený na rokovanie príslušným komisiám miestneho zastupiteľstva a bude predložený na rokovanie miestneho zastupiteľstva. Referát právnych služieb oslovil 9 subjektov mestskej časti. Šesť subjektov nemalo žiadne pripomienky. Pripomienky ostatných subjektov boli všeobecného charakteru. Znenie piatich pripomienok je súčasťou stanoviska miestneho zastupiteľstva mestskej časti Bratislava – Ružinov. Predseda komisie Ing. Hrapko vyjadril názor, že je potrebné Magistrátu povedať čo mestská časť Bratislava – Ružinov chce a aby to bolo zapracované. 

Komisia berie predložený materiál na vedomie a predkladá návrh uznesenia miestnemu zastupiteľstvu v znení: Miestne zastupiteľstvo mestskej časti Bratislava – Ružinov súhlasí s návrhom všeobecne záväzného nariadenia hlavného mesta Slovenskej republiky Bratislavy č. .../2016 z .... 2016 o používaní pyrotechnických výrobkov na území hlavného mesta Slovenskej republiky po zapracovaní predložených pripomienok, pričom nesúhlasí s pripomienkou číslo 3.

Hlasovanie: 6 prítomní, 5 za, 0 proti, 1 sa zdržal

K bodu č. 4
Návrh na schválenie dôvodu hodného osobitného zreteľa, týkajúceho sa nájmu nehnuteľného majetku v správe Ružinovského domova seniorov – Materské centrum Hojdana, Haburská č. 2, Bratislava

Materiál predložila Mgr. Ľubica Karelová, riaditeľka Ružinovského domova seniorov. Ružinovský domov seniorov má vo svojej správe objekt bývalých jaslí na Haburskej 2 v Bratislave. Časť predmetného objektu je od roku 2002 nepretržite prenajatá Materskému centru Hojdana na účely prevádzkovania materského centra a na aktivity vyplývajúce z účelu občianskeho združenia. Materské centrum sprevádzkovalo a zveľadilo takmer celú budovu, plánuje sprevádzkovať posledné dve miestnosti, ktoré sú ako jediné v pôvodnom stave. Radi by pokračovali v ich úspešnej činnosti a aktivitách a naďalej prispievali k rozvoju komunity ružinovských rodín s malými deťmi. Záväzky vyplývajúce z doterajšej zmluvy o nájme plní centrum dôsledne a načas, stará sa o údržbu priľahlých chodníkov a zelene. Zámer prenajať predmetné priestory bol zverejnený na úradnej tabuli Miestneho úradu mestskej časti Bratislava – Ružinov dňa 21.6.2016 a zároveň bol na webovom sídle mestskej časti zverejnený aj návrh zmluvy o nájme. RDS navrhuje predĺženie predmetnej nájomnej zmluvy v zmysle finančných pravidiel na prenájom priestorov v správe mestskej časti Bratislava – Ružinov, ktoré boli predložené a schválené na rokovaní Miestneho zastupiteľstva mestskej časti Bratislava - Ružinov a ponechať nájomné za užívanie nebytových priestorov vo výške 1€/m2/rok (502m2 - 502€ ročne), nájomné za užívanie pozemku vo výške 0,033€/m2/rok (4146m2 – 136,82€ ročne), nájom na dobu určitú od 1.2.2017 do 31.1.2027.
Mgr. Karelová informovala členov komisie, že materiál nezískal potrebný počet hlasov na rokovaní Miestnej rady. Finančná komisia materiál neodporučila. Ing. Hrapko informoval členov komisie o materiály, ktorý bude predložený na rokovanie miestneho zastupiteľstva – Návrh riešenia pre navýšenie počtu miest v materských školách. Na základe uznesenia bola spracovaná štúdia v troch alternatívach s vyčíslením predbežných nákladov na využiteľnosť objektu na Haburskej ulici číslo 2, Bratislava pre účely materskej školy s využitím priestorov na maximálny  počet detí podľa platných legislatívnych noriem s tým, že sa do štúdie zapracuje aj alternatíva zachovania činnosti Materského centra Hojdana v daných priestoroch. Štúdia využiteľnosti objektu je spracovaná v troch alternatívach. Ing. Hrapko navrhol, aby Hojdana ostala v priestoroch objektu na Haburskej číslo 2, avšak v obmedzených priestoroch. A navrhol alternatívu 2, vznikne 40 nových miest. Členov komisie informoval o skutočnosti, že okolo 400 detí nebolo umiestnených do materských škôl. 
Mgr. Karelová informovala členov komisie o skutočnosti, že spoločnosť ARES, ktorá sídli v priestoroch bývalých jaslí na Banšelovej dala výpoveď k 30.9.2016. Ide o priestor s rozlohou 290 m2. Je možné presťahovať spoločnosť PRIMA, ktorá sídli v priestoroch na Banšelovej do objektu na Haburskej a na Banšelovej sa uvoľní celý objekt. 

Komisia berie predložený materiál na vedomie a odporúča schváliť dobu nájmu na dobu určitú do 31.1.2027.

Hlasovanie: 5 prítomní, 3 za, 0 proti, 2 sa zdržali

K bodu č. 4
Rôzne

Kontrolór mestskej časti požiadal predsedu komisie o stretnutie s vedúcou odboru sociálnych vecí Mgr. Valkovou vo veci starnutia obyvateľstva mestskej časti a riešenia situácie. 

Uznesenie: Komisia sociálnych služieb žiada vedúcu odboru sociálnych vecí Mgr. Valkovú a riaditeľku Domova dôchodcov PhDr. Samolejovú o predloženie štatistiky počtu žiadostí o opatrovateľskú službu, počtu uspokojených žiadostí, postup pri vybavovaní opatrovateľskej služby, priemerný čas čakania na umiestnenie, celkové finančné náklady na opatrovateľskú službu.

Hlasovanie: 5 prítomní, 5 za, 0 proti, 0 sa zdržalo

Predseda komisie informoval členov komisie o skutočnosti, že v období od 7.9. do 27.9. je služobne odcestovaný. Zastupovať ho bude Ing. Reinerová, podpredseda komisie. 

Najbližšie zasadnutie komisie sa uskutoční 21.9.2016 so začiatkom o 16.00 hod.

Predseda komisie: Peter Hrapko, v.r.
Zapísala: Monika Repášová